Tadbirkorlik subyektlariga tegishli boʻlgan obyektlarni yongʻin-profilaktika koʻrigidan oʻtkazish tartibi toʻgʻrisidagi nizomni tasdiqlash haqida
(order, 2020-06-13)

Oʻzbekiston Respublikasi Vazirlar Mahkamasining 2013-yil 4-oktabrdagi 272-son qarori (Oʻzbekiston Respublikasi qonun hujjatlari toʻplami, 2013-yil, 41-son, 547-modda) bilan tasdiqlangan Davlat yongʻin nazorati toʻgʻrisidagi Nizomning 23-bandiga asosan buyuraman: 1. Tadbirkorlik subyektlariga tegishli boʻlgan obyektlarni yongʻin-profilaktika koʻrigidan oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilishi lozim va rasmiy eʼlon qilingan kundan eʼtiboran kuchga kiradi. Mazkur Nizom “Yongʻin xavfsizligi toʻgʻrisida”gi Oʻzbekiston Respublikasi Qonuniga (Oʻzbekiston Respublikasi qonun hujjatlari toʻplami, 2009-y., 40-son, 432-modda) va Oʻzbekiston Respublikasi Vazirlar Mahkamasining 2013-yil 4-oktabrdagi 272-sonli “Davlat yongʻin nazorati toʻgʻrisidagi nizomni tasdiqlash haqida”gi qaroriga (Oʻzbekiston Respublikasi qonun hujjatlari toʻplami, 2013-y., 41-son, 547-modda) muvofiq davlat yongʻin nazorati organlari tomonidan tadbirkorlik subyektlariga tegishli boʻlgan obyektlarni yongʻin-profilaktika koʻrigidan oʻtkazish tartibini belgilaydi. Mazkur Nizomning maqsadi yongʻin xavfsizligi talablarini taʼminlash, yuridik va jismoniy shaxslarning mol-mulklarini yongʻinlardan himoyalash, shuningdek yongʻin natijasida yuzaga kelishi mumkin boʻlgan favqulodda vaziyatlarning oldini olishdan iborat. 1. Mazkur Nizomda quyidagi asosiy tushunchalar qoʻllaniladi: tadbirkorlik subyekti — belgilangan tartibda davlat roʻyxatidan oʻtgan hamda tadbirkorlik faoliyatini amalga oshirayotgan yuridik yoki jismoniy shaxs; davlat yongʻin nazorati organlari — Oʻzbekiston Respublikasi Favqulodda vaziyatlar vazirligining davlat yongʻin nazoratini amalga oshirish vakolatiga ega boʻlinmalari; obyekt — yuridik yoki jismoniy shaxsning mulkiy kompleksi (yoki uning bir qismi), shu jumladan ular uchun yongʻin xavfsizligi talablari belgilangan binolar, inshootlar, transport vositalari, texnologik qurilmalar, asbob-uskuna, agregatlar, buyumlar va boshqa mol-mulk. 2. Yongʻin-profilaktika koʻrigi davlat yongʻin nazorati organlarining mansabdor shaxslari tomonidan mazkur Nizomning 9-bandida nazarda tutilgan obyektlarda joylashgan tadbirkorlik subyektlariga yongʻin kelib chiqishi va kuchayishining (tarqalishining) oldini olishga qaratilgan tavsiyalar berish maqsadida oʻtkaziladi. 3. Yongʻin-profilaktika koʻrigini oʻtkazish vaqtida tekshirish oʻtkazishga, huquqiy taʼsir choralarni qoʻllashga, tadbirkorlik subyekti faoliyatiga tegishli hujjatlar va tushuntirishlar talab qilib olishga yoʻl qoʻyilmaydi, bundan tadbirkorlik subyekti davlat roʻyxatidan oʻtganligi haqidagi, ijara shartnomasi (agar tadbirkorlik subyekti bino, inshoot yoki xonani ijaraga olgan boʻlsa), obyektlarning yongʻin xavfsizligi holati haqidagi, ishlab chiqarilayotgan mahsulotning yongʻin xavfliligi haqidagi hujjatlar mustasno. Yongʻin-profilaktika koʻrigini oʻtkazish tadbirkorlik subyekti faoliyatini biror-bir tarzda cheklashga yoki toʻxtatib qoʻyishga olib kelmasligi lozim. Yongʻin-profilaktika koʻrigi natijasi boʻyicha rasmiylashtiriladigan hujjatlar tadbirkorlik subyektini javobgarlikka tortish uchun asos boʻla olmaydi. 4. Yongʻin-profilaktika koʻrigini oʻtkazish uchun Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakil bilan kelishish talab etilmaydi. Yongʻin-profilaktika koʻrigini oʻtkazish jarayonida tekshirishlarni roʻyxatga olish kitobi toʻldirilmaydi, davlat yongʻin nazorati organlarining mansabdor shaxslariga tadbirkorlik subyektlarda tekshirish oʻtkazish huquqini beruvchi maxsus guvohnoma talab etilmaydi. 5. Yongʻin-profilaktika koʻrigini oʻtkazish uchun davlat yongʻin nazorati organi rahbarining yongʻin-profilaktika koʻrigini oʻtkazish toʻgʻrisidagi buyrugʻi (bundan buyon matnda buyruq deb yuritiladi) asos boʻladi. Buyruq mazkur Nizomning 1-ilovasiga muvofiq rasmiylashtiriladi. Buyruqda yongʻin-profilaktika koʻrigi oʻtkaziladigan tadbirkorlik subyekti va tegishli obyekt nomi, joylashgan manzili, koʻrikni oʻtkazish sanasi, unda qatnashadigan davlat yongʻin nazorati organi mansabdor shaxslarining familiyasi, ismi, otasining ismi, lavozimi koʻrsatilishi lozim. 6. Yongʻin-profilaktika koʻrigini oʻtkazish sanasi, koʻrik oʻtkaziladigan obyektlar tadbirkorlik subyektiga bir hafta oldin mazkur Nizomning 2-ilovasiga muvofiq shakldagi bildirishnomani tilxat bilan topshirish orqali maʼlum qilinadi. 7. Ishlab chiqarish (xizmat koʻrsatish, ishlarni bajarish) zarurati bilan bogʻliq boʻlganda tadbirkorlik subyektining arizasiga asosan koʻrikni oʻtkazish muddati oʻn kunga qoldiriladi. Buning uchun ariza koʻrik oʻtkaziladigan kunga qadar tegishli davlat yongʻin nazorati organiga taqdim etilishi lozim. 8. Yongʻin-profilaktika koʻrigi tadbirkorlik subyektida belgilangan ish rejimiga asosan bir ish kuni davomida oʻtkaziladi. Mazkur Nizomning 11-bandiga muvofiq yongʻin xavfliligiga koʻra birinchi guruhga kiritilgan obyektlarda koʻrik ikki ish kuni davomida oʻtkazilishi mumkin. 9. Umumxalq va diniy bayramlar, xalqaro va respublika sport musobaqalari, forumlari, yuqori martabali chet el delegatsiyalarining tashrifi bilan bogʻliq hamda siyosiy tadbirlarga tayyorgarlik koʻrish va tashkil qilish vaqtida ushbu tadbirlar boʻlib oʻtadigan obyektda va uning 150 metr radiusida joylashgan obyektlarda, shuningdek mavsum boshlanishidan oldin bolalar yozgi dam olish oromgohlarida yongʻin-profilaktika koʻrigi oʻtkaziladi. 10. Tadbirkorlik subyektlariga tegishli boʻlgan obyektlar yongʻin xavfliligiga koʻra uch guruhga boʻlinadi. 11. Birinchi guruhga tadbirkorlik subyektlariga tegishli boʻlgan quyidagi obyektlar kiradi: Oʻzbekiston Respublikasi Prezidenti qarori bilan belgilangan oʻta muhim, birinchi va ikkinchi toifali muhim obyektlar; SHNQ 2.01.19-09 “Xona, bino va tashqi qurilmalarning portlab yonish va yongʻin xavfi boʻyicha toifalarini aniqlash”ga asosan portlab-yonish va yongʻin xavfi boʻyicha “A” va “B” toifalariga kiritilgan obyektlar; paxta xom ashyosini qabul qilish, saqlash punktlari va qayta ishlash tashkilotlari; saqlash sigʻimidan qatʼi nazar, paxta terminallari; sutkasiga ming tonnadan ortiq don va don mahsulotlarini saqlash va qayta ishlash tashkilotlari; yangi qurilayotgan, rekonstruksiya qilinayotgan, kengaytirilayotgan, texnik jihatdan qayta jihozlanayotgan va kapital taʼmirlanayotgan obyektlar; balandligi oʻn qavatdan yuqori boʻlgan maʼmuriy va jamoat binolari; yuz nafar va undan koʻp oʻringa moʻljallangan mehmonxonalar, motellar, kempinglar va yotoqxonalar; portlovchi moddalar, kuchli taʼsir etuvchi zaharli moddalarni saqlash omborlari mavjud obyektlar. doimiy tarzda yuz nafar va undan koʻp kishilar joylashishiga moʻljallangan davolash va sogʻlomlashtirish muassasalari; dehqon (oziq-ovqat), ixtisoslashtirilgan va buyum bozorlari, savdo-koʻngilochar majmualar (savdo komplekslari). 12. Ikkinchi guruhga tadbirkorlik subyektlariga tegishli boʻlgan quyidagi obyektlar kiradi: SHNQ 2.01.19-09 “Xona, bino va tashqi qurilmalarning portlab yonish va yongʻin xavfi boʻyicha toifalarini aniqlash”ga asosan portlab-yonish va yongʻin xavfi boʻyicha “V1-V4” toifasiga kiritilgan obyektlar; doimiy tarzda ellik nafardan yuz nafargacha kishilar joylashishiga moʻljallangan davolash va sogʻlomlashtirish muassasalari; yuz va undan koʻp oʻrindiqqa ega boʻlgan madaniy-tomosha muassasalari, madaniy-ommaviy tadbirlar oʻtadigan obyektlar; balandligi uch qavatdan oʻn qavatgacha boʻlgan maʼmuriy va jamoat binolari; ming nafardan koʻp kishi uchun moʻljallangan stadion va manejlar; yuz nafargacha oʻringa moʻljallangan mehmonxonalar, motellar, kempinglar va yotoqxonalar; sutkasiga ming tonnagacha don va don mahsulotlarini saqlash va qayta ishlash tashkilotlari. 13. Uchinchi guruhga tadbirkorlik subyektlarga tegishli boʻlgan quyidagi obyektlar kiradi: SHNQ 2.01.19 “Xona, bino va tashqi qurilmalarning portlab yonish va yongʻin xavfi boʻyicha toifalarini aniqlash”ga asosan portlab-yonish va yongʻin xavfi boʻyicha “G” va “D” toifalariga kiritilgan obyektlar; birinchi va ikkinchi guruhlarga kiritilmagan obyektlar. 15. Davlat yongʻin nazorati organlarining mansabdor shaxslari oʻzlariga biriktirilgan hududda joylashgan tadbirkorlik subyektlariga tegishli obyektlarning yongʻin xavfliligiga koʻra guruhlarga boʻlingan roʻyxatini shakllantiradi. Davlat yongʻin nazorati organlari tomonidan yongʻin xavfsizligi talablariga rioya qilinishi yuzasidan tekshirish oʻtkazilgan tadbirkorlik subyektiga tegishli obyektlarda bir yil davomida yongʻin-profilaktika koʻrigi oʻtkazilmaydi. 16. Yongʻin-profilaktika koʻrigini boshlashdan oldin davlat yongʻin nazorati organi mansabdor shaxsi xizmat guvohnomasini koʻrsatadi, buyruq bilan tadbirkorlik subyektini tanishtiradi va bitta nusxasini taqdim etadi. 17. Davlat yongʻin nazorati organi mansabdor shaxslari koʻrikni boshlashdan oldin tadbirkorlik subyektini mazkur Nizom, koʻrik oʻtkazishda foydalaniladigan yongʻin nazoratiga oid tegishli normativ-huquqiy hujjatlar va normativ hujjatlar bilan tanishtirishi, tadbirkorlik subyekti talabi bilan ushbu hujjatlar nusxalarini olish imkoniyatini yaratib berishi lozim. 18. Yongʻin-profilaktika koʻrigi obyekt hududini, binolarini, xonalarini, inshootlarini (shu jumladan qurilish va rekonstruksiya bosqichida), evakuatsiya yoʻllarini, texnologik va muhandislik asbob-uskunalarini, obyektning yongʻinga qarshi himoya tizimi va vositalarini, yongʻinga qarshi suv taʼminoti manbalarini, yongʻin oʻchirish texnikasini, yongʻinni oʻchirishning birlamchi vositalarini ishga yaroqliligini koʻzdan kechirish yoʻli bilan amalga oshiriladi. Yongʻin-profilaktika koʻrigi oʻtkazilayotgan tadbirkorlik subyektiga tegishli obyektdan yoki uning bir qismidan kelishuv (shartnoma) asosida boshqa tadbirkorlik subyekti (tadbirkorlik subyektlari) foydalanayotganligidan qatʼi nazar, u toʻliq yongʻin-profilaktika koʻrigidan oʻtkaziladi. 19. Davlat yongʻin nazorati organi mansabdor shaxslari yongʻin-profilaktika koʻrigini oʻtkazish jarayonida yongʻinga qarshi targʻibot oʻtkazadi, shu jumladan, qoʻriqlash-yongʻindan saqlash signalizatsiyalarini va yongʻinni avtomatik tarzda oʻchirish tizimlaridan foydalanishni, yongʻin sodir boʻlganda harakat qilishni, yongʻinni oʻchirishning birlamchi vositalari va yongʻin-texnika qurollarini qoʻllashni oʻrgatadi. 22. Oʻtkazilgan yongʻin-profilaktika koʻrigi natijasi boʻyicha mazkur Nizomning 5-ilovasiga muvofiq tavsiyalar maʼlumotnomasi ikki nusxada rasmiylashtirilib, bir nusxasi tadbirkorlik subyektiga topshiriladi. Tavsiyalar maʼlumotnomasida zudlik bilan bartaraf etilishi lozim boʻlgan, yongʻin kelib chiqishi va kuchayishining (tarqalishining) oldini olishga qaratilgan hamda obyektda maʼlum bir muddat mobaynida yongʻinga qarshi rejim oʻrnatilishini nazarda tutuvchi tavsiyalar yoziladi. 23. Tavsiyalar maʼlumotnomasi tegishli tadbirkorlik subyektiga qarashli obyektning nazorat-kuzatuv yigʻma jildiga tikiladi. Davlat yongʻin nazorati organlarining har bir boʻlinmasida mazkur Nizomning 7-ilovasiga muvofiq Yongʻin-profilaktika koʻriklarini hisobga olish kitobi yuritiladi. Ushbu kitob raqamlangan, tikilgan va davlat yongʻin nazorati organining muhri bilan tasdiqlangan boʻlishi kerak. 24. Mazkur Nizom Oʻzbekiston Respublikasi Davlat arxitektura va qurilish qoʻmitasi va Oʻzbekiston savdo-sanoat palatasi bilan kelishilgan. T/r Yongʻin-profilaktika koʻrigini oʻtkazgan davlat yongʻin nazorati organi, mansabdor shaxsning F.I.O., lavozimi Tadbirkorlik subyektining nomi va manzili Koʻrik oʻtkazilgan sana Tavsiyalar soni Joyida bartaraf etilgan kamchiliklar soni 1. 2. 3. ...